Näiteid mäluajaloost leiame soovi korral veelgi varasemast ajast, neist üks silmapaistvamaid on kindlasti prantsuse medievisti Georges Duby raamat Bouvines´i lahingust 1214. aastal, milles Prantsuse kuninga Philippe  II Auguste´i väed võitsid Inglise kuninga ja Saksa keisri ühendvägesid. Duby taotlus pole aga taastada üksnes seda, mis tegelikult aset leidis, vaid näidata, et selle päeva tähtsus sündmusena seisneb eelkõige jälgedes, mida see endast maha jättis, ja nende hilisemas tõlgendamises: "Ilma nende jälgedeta on see sündmus tähtsusetu" (Duby 1973, 8). Iga rahvuse ajalugu pakub rohkelt näiteid sündmustest, mille tähtsus on kultuurimälu töö tulemus ja mille tähendust suudab avada vaid mäluajalooline lähenemine.